DA Den Europæiske Unions Tidende C 239/9

Meddelelse om indledning af en fornyet undersøgelse af antidumpingforanstaltningerne vedrørende importen af fjernsynskamerasystemer og dele dertil med oprindelse i Japan

(2005/C 239/05)

Efter offentliggørelsen af en meddelelse om det forestående udløb (1) af de gældende antidumpingforanstaltninger vedrørende importen af fjernsynskamerasystemer med oprindelse i Japan, i det følgende benævnt »det pågældende land«, har Kommissionen modtaget en anmodning om en fornyet undersøgelse i henhold til artikel 11, stk. 2, i Rådets forordning (EF) nr. 384/96 om beskyttelse mod dumpingimport fra lande, der ikke er medlemmer af Det Europæiske Fællesskab, i det følgende benævnt »grundforordningen« (2), senest ændret ved Rådets forordning (EF) nr. 461/2004 (3).

1. Anmodning om en fornyet undersøgelse

Anmodningen blev indgivet den 29. juni 2005 af Grass Valley, i det følgende benævnt »ansøgeren«, på vegne af producenter, der tegner sig for en betydelig del, i dette tilfælde mere end 60 %, af den samlede produktion af fjernsynskamerasystemer i Fællesskabet.

2. Varen

Den vare, der er omfattet af undersøgelsen, er fjernsynskamerasystemer og dele dertil, i det følgende benævnt »den pågældende vare«, der i øjeblikket tariferes under KN-kode ex 8525 30 90 (Taric-kode 8525309010), ex 8537 10 91 (Taric-kode 8537109191), ex 8537 10 99 (Taric-kode 8537109991), ex 8529 90 81 (Taric-kode 8529908138), ex 8529 90 88 (Taric-kode 8529908832), ex 8543 89 95 (Taric-kode 8543899539), ex 8528 21 14 (Taric-kode 8528211410), ex 8528 21 16 (Taric-kode 8528211610) og ex 8528 21 90 (Taric-kode 8528219010) med oprindelse i Japan. KN-koderne angives kun til orientering.

3. Gældende foranstaltninger

De foranstaltninger, der i øjeblikket er i kraft, er en endelig antidumpingtold, som blev indført ved Rådets forordning (EF) nr. 2042/2000 (4).

4. Årsagerne til den fornyede undersøgelse

Anmodningen begrundes med, at foranstaltningernes bortfald sandsynligvis vil medføre, at der fortsat eller igen vil finde dumping sted med deraf følgende skade for EF-erhvervsgrenen.

Påstanden om fortsat dumping fra Japan er baseret på en sammenligning af den normale værdi fastsat på grundlag af hjemmemarkedspriserne og eksportpriserne på den pågældende vare ved salg til Fællesskabet.

På dette grundlag er den beregnede dumpingmargen betydelig.

Med hensyn til fornyet dumping, hævdes det også, at eksporten til andre tredjelande, dvs. Kina og Indien, foregår til dumpingpriser.

Det hævdes derudover, at visse japanske selskaber i EU er begyndt på at samle kameraer hovedsageligt på grund af de gældende foranstaltninger, og at disse kameraer sandsynligvis vil blive erstattet af import fra Japan, hvis foranstaltningerne udløber. Importen kunne angiveligt følge samme prismønster som det mønster, der gælder kameraer, som samles i EU. Sådanne priser ville, som ansøgeren hævder, efter al sandsynlighed blive dumpet.

Ansøgeren hævder endvidere, at det er sandsynligt, at der fortsat vil forekomme skadevoldende dumping. Ansøgeren fremlægger bevis for, at den nuværende import af den pågældende vare sandsynligvis vil stige, hvis foranstaltningerne bortfalder, på grund af uudnyttet produktionskapacitet og de eksporterende producenters potentielle produktionskapacitet i det pågældende land.

Ansøgeren hævder endvidere, at den skade, dumpingimporten har forvoldt, primært er imødegået af de gældende foranstaltninger, og at EF-erhvervsgrenen sandsynligvis vil lide fornyet skade, hvis foranstaltningerne udløber, og der igen importeres væsentlige mængder til dumpingpriser fra det pågældende land.

5. Procedure

Kommissionen har efter høring af det rådgivende udvalg fastslået, at der foreligger tilstrækkelige beviser til at berettige indledningen af en fornyet undersøgelse, og den indleder hermed en undersøgelse i henhold til artikel 11, stk. 2, i grundforordningen.

5.1. Procedure for konstatering af sandsynligheden for dumping og skade

Undersøgelsen vil vise, om det er sandsynligt, at foranstaltningernes udløb medfører fortsat eller fornyet dumping med deraf følgende skade.

(a) Spørgeskemaer

For at indhente de oplysninger, som Kommissionen anser for nødvendige for sin undersøgelse, vil den sende spørgeskemaer til EF-erhvervsgrenen og alle producentsammenslutninger i Fællesskabet, til eksportørerne og producenterne i Japan, til alle sammenslutninger af eksportører og producenter, til importørerne og alle sammenslutninger af importører, som er nævnt i anmodningen, eller som samarbejdede i forbindelse med den undersøgelse, der førte til de foranstaltninger, der er omfattet af denne fornyede undersøgelse, samt til myndighederne i det pågældende eksportland.

Under alle omstændigheder bør alle interesserede parter straks kontakte Kommissionen pr. fax for at finde ud af, om de er anført i anmodningen, og eventuelt anmode om et spørgeskema inden for fristen i punkt 6(a), da fristen i punkt 6(b) gælder for alle interesserede parter.

(b) Indhentning af oplysninger og afholdelse af høringer

Alle interesserede parter opfordres til at tilkendegive deres mening, afgive andre oplysninger end besvarelser af spørgeskemaerne og fremlægge dokumentation herfor. Oplysningerne og tilhørende dokumentation skal være Kommissionen i hænde inden for fristen i punkt 6(b). Kommissionen kan desuden høre interesserede parter mundtligt, hvis de fremsætter anmodning herom og påviser, at der er særlige årsager til, at de bør høres. Denne anmodning skal indgives inden for fristen i punkt 6(c).

5.2. Procedure for vurderingen af Fællesskabets interesser

Hvis det bekræftes, at der er sandsynlighed for fortsat eller fornyet dumping og skade, vil der i overensstemmelse med artikel 21 i grundforordningen blive truffet en afgørelse om, hvorvidt det er i strid med Fællesskabets interesser at opretholde eller ophæve antidumpingforanstaltningerne. EF-erhvervsgrenen, importører, deres repræsentative sammenslutninger, repræsentative brugere og repræsentative forbrugerorganisationer kan derfor give sig til kende og indgive oplysninger til Kommissionen inden for fristen i punkt 6(b), forudsat at de kan godtgøre, at der er en objektiv forbindelse mellem deres aktiviteter og den pågældende vare. Parter, som har handlet i overensstemmelse med foregående punktum, kan inden for fristen i punkt 6(c) anmode om at blive hørt mundtligt med angivelse af, hvilke særlige grunde der er til, at de bør høres. Der gøres opmærksom på, at der kun vil blive taget hensyn til oplysninger, der indgives i henhold til artikel 21, hvis de på indgivelsestidspunktet underbygges med faktuelle oplysninger.

6. Frister

(a) For parter til at anmode om et spørgeskema eller andre formularer

Alle interesserede parter, der ikke samarbejdede i forbindelse med den undersøgelse, som førte til de foranstaltninger, der er genstand for denne fornyede undersøgelse, bør anmode om et spørgeskema så hurtigt som muligt og senest 15 dage efter offentliggørelsen af denne meddelelse i Den Europæiske Unions Tidende.

(b) For parter til at give sig til kende og indgive besvarelser af spørgeskemaet og andre oplysninger

Medmindre andet er angivet, skal alle interesserede parter give sig til kende over for Kommissionen, fremsætte deres synspunkter og sende besvarelser af spørgeskemaer eller alle andre oplysninger senest 40 dage efter datoen for offentliggørelsen af denne meddelelse i Den Europæiske Unions Tidende, hvis der skal tages hensyn til deres bemærkninger i forbindelse med undersøgelsen. Det skal bemærkes, at de fleste proceduremæssige rettigheder, der er fastsat i grundforordningen, kun kan respekteres, hvis parterne giver sig til kende inden for ovennævnte frist.

(c) Høringer

Alle interesserede parter kan også anmode om at blive hørt af Kommissionen inden for samme frist på 40 dage.

7. Skriftlige redegørelser, besvarelser af spørgeskemaet og korrespondance

Alle redegørelser og anmodninger fra interesserede parter fremsættes skriftligt (ikke i elektronisk form, medmindre andet er angivet) med angivelse af den pågældende parts navn, adresse, e-mail-adresse og telefon-, fax- og/eller telexnummer. Alle skriftlige redegørelser, herunder de oplysninger, der anmodes om i denne meddelelse, spørgeskemabesvarelser og korrespondance fra interesserede parter, som afgives i fortrolighed, skal forsynes med påtegningen »Limited (5)« og i overensstemmelse med artikel 19, stk. 2, i grundforordningen ledsages af et ikke-fortroligt sammendrag, som skal forsynes med påtegningen »FOR INSPECTION BY INTERESTED PARTIES«.

Kommissionens adresse:

Europa-Kommissionen Generaldirektoratet for Handel Direktorat B Kontor: J-79 5/16 B-1049 Bruxelles Fax (32-2) 295 65 05

8. Manglende samarbejdsvilje

I tilfælde, hvor en interesseret part nægter at give adgang til de nødvendige oplysninger eller undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes foreløbige eller endelige afgørelser, positive eller negative, på grundlag af de foreliggende faktiske oplysninger, jf. artikel 18 i grundforordningen.

Hvis det konstateres, at en interesseret part har afgivet forkerte eller misvisende oplysninger, vil der blive set bort fra disse oplysninger, og de foreliggende faktiske oplysninger kan benyttes. Hvis en interesseret part ikke samarbejder eller kun samarbejder delvist, baseres undersøgelsesresultaterne kun på de foreliggende oplysninger i overensstemmelse med artikel 18, hvilket kan føre til et resultat, som er mindre gunstigt for denne part, end hvis den pågældende havde udvist samarbejdsvilje.

9. Tidsplan for undersøgelsen

Undersøgelsen vil i henhold til artikel 11, stk. 5, i grundforordningen blive afsluttet senest 15 måneder efter offentliggørelsen af denne meddelelse i Den Europæiske Unions Tidende.

(1) EUT C 309 af 15.12.2004, s. 2.

(2) EFT L 56 af 6.3.1996, s. 1.

(3) EUT L 77 af 13.3.2004, s. 12.

(4) EFT L 244 af 29.9.2000, s. 38.

(5) Dette betyder, at dokumentet kun er til intern brug. Det er beskyttet i henhold til artikel 4 i Europa-Parlamentets og Rådets forordning (EF) nr. 1049/2001 om aktindsigt i Europa-Parlamentets, Rådets og Kommissionens dokumenter (EFT L 145 af 31.5.2001, s. 43). Det er et fortroligt dokument i henhold til artikel 19 i grundforordningen og artikel 6 i WTO-aftalen om anvendelse af artikel VI i GATT 1994 (antidumpingaftalen).